


	
PROCES – VERBAL AL ŞEDINŢEI DIN DATA DE 22.03.2013
 ÎNCHEIAT LA SEDIUL UNIVERSITĂŢII POLITEHNICA DIN TIMIŞOARA




           Din partea MUNICIPIULUI TIMISOARA au fost prezenţi dl. Mihai Costa – Director Direcţia Instituţii Şcolare, Medicale, Sportive şi Culturale, dl. Ion Craşovan – consilier şi dl. Cristian Marchiş– consilier Juridic şi din partea UNIVERSITĂŢII „POLITEHNICA” DIN TIMISOARA au fost prezenţi dl. ec. Florian Miclea în calitate de Director Financiar Contabil, Florenţiu Staicu – Director general administrativ, d-na Suba Dana – Şef servicii achiziţii publice şi dl. Constantin Alecsa – consilier juridic. Părţile au convenit să încheie un contract de asociere în temeiul prevederilor art. 1949 – 1954 din Codul civil, ale art. 1166 şi următoarele din Codul civil, ale art. 36 alin. 2 lit. e şi ale pct. (7) lit. a din Legea nr. 215/2001 privind administraţia publică locală, republicată şi modificată.  
            Asocierea are ca obiect finanţarea si realizarea în comun de către părţile contractante a obiectivului de investitii “Sala Polivalenta 2200 de locuri”, începută de Universitatea „Politehnica” din Timişoara în baza Ordinului MEdCTS nr. 3951/08.05.2008, în locaţia „Baza Sportivă nr. 2 a Universităţii „Politehnica” din Timişoara”, situată la adrsa din Timişoara, str. dr. Nicolae Păunescu Podeanu nr. 2, jud. Timiş, conform autorizaţiei de construire nr. 1640/22.09.2010.
           S-a convenit de comun acord ca prezenta asociere se încheie pe toată durata de existenţă a obiectivului Sala Polivalentă. Părţile contractante convin ca termenul de finalizare a Sălii Polivalente sa fie la data de 30.06.2014. 
          Contribuţia părţilor contractante în cadrul asocierii a Municipiului Timişoara este în sumă de maxim 10.000.000 lei din bugetul local, din cap. 67.02 „Cultura, recreere si religie”, subcap. 67.02.05.01-”Sport”. Municipiul Timisoara va efectua plăţile prezentului contract, în tranşe, în limita bugetului disponibil si a disponibilului în cont la data solicitarii de plată, pe măsura prezentarii si aprobarii documentatiei tehnice, respectiv situaţii de lucrări confirmate de dirigintele de şantier si avizate de reprezentantul tehnic desemnat din partea Municipiului Timisoara.
         Părţile au convenit ca Universitatea „Politehnica” din Timisoara să contribuie în cadrul asocierii, cu investiţia realizată până la data încheierii prezentului contract. În funcţie de alocaţiile bugetare, universitatea va contribui si cu alte sume necesare finalizării sălii polivalente. 
         Se convine de comun acord, ca părţile să aducă modificari proiectului tehnic al obiectivului, în scopul de a creşte capacitatea Sălii Polivalente la 2500 de locuri şi de a crea alte facilităţi necesare omologării salii polivalente, în vederea oraganizării şi desfăşurării de competiţii sportive internaţionale. 
          Sala Polivalentă va deveni proprietate comună a celor două părţi contractante, în cote părţi indivize, proporţionale cu contribuţia lor financiară la realizarea obiectivului.
          Cotele părţi indivize se vor stabili la valorile actualizate ale investiţiei aferente contributiei fiecărei părţi, la data terminării lucrărilor. 
        Obiectivul de investiţii va fi utilizat de cele două instituţii în partaj, în cote proporţionale cu cota lor de proprietate. Cheltuielile de funcţionare curentă, întreţinere, reparare, modernizare, dezvoltare a obiectivului de investiţii vor fi suportate de cele două instituţii împreună, în cote - părţi proporţionale cu cota lor de proprietate. 
        Încetarea prezentului contract poate avea loc în următoarele cazuri :
       a)  prin acordul comun al celor două părţi, la initiativa uneia dintre acestea;                                                                                                           
       b)  prin reziliere pentru neîndeplinirea de către părţi a obligaţiilor stipulate la art. 5.
          La finalizarea sălii polivalente se va încheia un protocol de administrare între cele două părţi contractante care va stabili condiţiile de folosire a sălii, conform cotelor de proprietate;
          Procedurile de achiziţie publică prevăzute în O.U.G nr. 34/2006 (republicată), privind atribuirea contractelor de achiziţie publică şi  H.G nr. 925/2006, pentru aprobarea normelor de aplicare referitoare la atribuirea contractelor de achiziţie publică, revin Universităţii „Politehnica” din Timişoara;
          S-a convenit ca Municipiul Timişoara să desemneze un reprezentant în comisia de licitatie pentru atribuirea contractelor de achizitie publică, proceduri care vor fi derulate la o data ulterioară semnării prezentului contract.
          Municipiul Timişoara va desemna un expert UNEAR care să evalueze stadiul fizic şi valoarea construcţiei la zi.
          De asemenea, s-a stabilit de comun acord că, Municipiul Timisoara va avea în componenţa comisiei de receptie a obiectivului de investitii pe reprezentantul tehnic care avizează documentatia tehnică de executie a lucrărilor si pe reprezentantul din comisia de licitaţie pentru atribuirea contractelor de achizitie publică.
           Ieşirea din indiviziune se va putea realiza doar cu acordul ambelor părţi.  
           Niciuna dintre cele două instituţii nu va avea dreptul să-şi vândă dreptul cota - parte de proprietate sau vreo cotă – parte din ea către o terţă parte, ci doar către instituţia parteneră.
           Prezentul proces – verbal s-a încheiat în două exemplare, câte unul pentru fiecare parte.

